Ejip - Politik : Plis Manifestasyon kont Gouvènman Prezidan Morsi a
desanm 05, 2012
Nan yon mouvman menm jan ki dewoule madi 4 desanm nan, pafwa manifestan yo te chante kèk nan slogan yo te itilize lè yo te pran lari pou yo patisipe nan operasyon leve-kanpe ki te debouche sou ranvèsman gouvènman gwo-ponyèt prezidan Osni Mubarak la. Yo fè konnen mouvman yo mete sou pye semen sa a se dènye avètisman yo lanse bay Prezidan Morsi pou l kase yon dekrè li te pibliye mwa pase a e ki ba li plen pouvwa.
Youn nan manifestan yo, Magdi Oweyan, pale pou l di:
"Mwen isit la jodiya pou m di prezidan an : « Se sa, ou se pa sa. » Nou te pèdi anpil mati nan revolisyon 5 janvye a e nou pare pou n pèdi plis mati toujou pou n debarase nou ak rejim fachis sa a."
Madi a, anpil jounal ejipsyen te deside pa parèt pou yo montre solidarite yo ak manifestan yo… sètadi pou yo afiche opozisyon yo ak dekrè ki bay Prezidan Morsi yon pouvwa preske san limit e ki mete baboukèt tou sou libète laprès. Gamal Fahmy se manm yon sendika jounalis ejipsyen.
Li fè konnen:
"Gen 23 jounal ki pa parèt jodi a; e demen kèk nan chèn televizyon ki pi enpòtan yo pral kite ekran yo tou blanch yon fason pou nou pwoteste kont atak fawouch Pati Fratènite Mizilman fachis la lanse kont dwa ak libète pèp ejipsyen an. "